Eisteddfod Genedlaethol Cymru y Garreg Las 2026

Cynhelir Eisteddfod Genedlaethol Cymru y Garreg Las 2026 yn Sir Benfro rhwng 1 ac 8 Awst 2026. Yng Ngorffennaf 2024 cytunodd cabinet Cyngor Sir Penfro yn unfrydol i wahodd yr Eisteddfod Genedlaethol i Lantwd yn 2026. Ar 19 Medi 2024 cadarnhaodd yr Eisteddfod mai Sir Benfro fyddai cartref y brifwyl yn 2026. Bydd dalgylch yr ŵyl hefyd yn cynnwys cymunedau yn ne Ceredigion a Sir Gaerfyrddin. Mae 2026 hefyd yn nodi 850 o flynyddoedd ers cynnal yr Eisteddfod gyntaf yn Aberteifi yn 1176, dan nawdd yr Arglwydd Rhys. Yn Nhachwedd 2024 cyhoeddwyd mai John Davies, cyn-arweinydd Cyngor Sir Penfro, sydd wedi ei benodi yn Gadeirydd y Pwyllgor Gwaith. Etholwyd Tegryn Jones, prif weithredwr Awdurdod Parc Cenedlaethol Arfordir Sir Benfro. yn is-gadeirydd strategol yr Eisteddfod; Carys Ifan, cyfarwyddwr Canolfan Egin yn is-gadeirydd diwylliannol. Cris Tomos, sy'n gweithio i PLANED - elusen datblygu cymunedol, fydd yn gyfrifol am y gronfa leol. Ysgrifennydd y pwyllgor gwaith yw Non Davies, rheolwr corfforaethol dros ddiwylliant a’r Gymraeg gyda Chyngor Sir Ceredigion. Ar 17 Mai 2025 daeth dros fil o drigolion lleol ac aelodau Gorsedd Cymru ynghyd yn Arberth i ddathlu dyfodiad yr Eisteddfod i'r ardal. Yn dilyn yr orymdaith cynhaliwyd seremoni liwgar yng Nghylch yr Orsedd. Cyflwynodd John Davies y copi cyntaf o’r Rhestr Testunau i’r Archdderwydd. Ar 20 Ebrill 2026, cyhoeddwyd y bydd y Super Furry Animals yn perfformio ar faes yr Eisteddfod fel rhan o'u taith. Dyma fyddai’r tro cyntaf i’r band berfformio yn y brifwyl ers 30 mlynedd.